CELEX: 31996Y1108(01)
Language: el
Date: 1996-10-10 00:00:00
Title: Υπόμνημα της Συμβουλευτικής Επιτροπής της Ευρωπαϊκής Κοινότητας Άνθρακα και Χάλυβα για τις κοινωνικές πτυχές της λήξης ισχύος της συνθήκης ΕΚΑΧ το 2002

Avis juridique important

|

31996Y1108(01)

Υπόμνημα της Συμβουλευτικής Επιτροπής της Ευρωπαϊκής Κοινότητας Άνθρακα και Χάλυβα για τις κοινωνικές πτυχές της λήξης ισχύος της συνθήκης ΕΚΑΧ το 2002  

Επίσημη Εφημερίδα αριθ. C 334 της 08/11/1996 σ. 0003 - 0005

ΥΠΟΜΝΗΜΑ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ για τις  κοινωνικές πτυχές της λήξης ισχύος της συνθήκης ΕΚΑΧ το 2002 (96/C  334/03) (Εγκρίθηκε ομόφωνα κατά την 331η σύνοδο της 10ης Οκτωβρίου 1996) Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ, - υπενθυμίζει τις προηγούμενες γνωμοδοτήσεις της σχετικά με τη λήξη ισχύος της συνθήκης ΕΚΑΧ,  ειδικότερα δε το υπόμνημά της για τα θέματα που σχετίζονται με τη λήξη ισχύος της συνθήκης ΕΚΑΧ το  2002, το οποίο εγκρίθηκε στις 28 Ιουνίου 1995  (1), - εξακολουθεί να υποστηρίζει ανεπιφύλακτα τις απόψεις που διατυπώθηκαν στο παραπάνω υπόμνημα, θα  επιθυμούσε όμως να διευκρινίσει ορισμένα ζητήματα που αφορούν τις κοινωνικές πτυχές (σημείο 2.7 του  παραπάνω υπομνήματος), - διαπιστώνει με ικανοποίηση ότι οι θέσεις που περιέχονται στο εν λόγω υπόμνημα ελήφθησαν  προσεκτικά υπόψη από τα αρμόδια ευρωπαϊκά θεσμικά όργανα, - έλαβε υπόψη τα σχετικά έγγραφα που δημοσιεύθηκαν έκτοτε, ιδίως δε: - την ετήσια έκθεση του Ευρωπαϊκού Ελεγκτικού Συνεδρίου σχετικά με την ΕΚΑΧ για το δημοσιονομικό  έτος 1994  (2), - την έκθεση του Ευρωπαϊκού Κοινοβουλίου σχετικά με την ανακοίνωση της Επιτροπής προς το Συμβούλιο  και το Ευρωπαϊκό Κοινοβούλιο η οποία αφορούσε την τόνωση της διαδικασίας αναδιάρθρωσης της  χαλυβουργίας στην Κοινότητα (έκθεση Caudron)  (3). Στο υπόμνημά της, της 28ης Ιουνίου 1995, η Συμβουλευτική Επιτροπή ασχολήθηκε αναλυτικά με σειρά  θεσμικών διατάξεων της συνθήκης και διατύπωσε συγκεκριμένες συστάσεις σε σχέση με τη λήξη ισχύος  της συνθήκης. Διατύπωσε επίσης την ακόλουθη πρόταση: «τα υπόλοιπα των αποθεματικών που θα  αποδεσμευθούν έως το 2002 και που δεν θα χρησιμοποιηθούν για τη χρηματοδότηση του επιχειρησιακού  προϋπολογισμού [.  .  .], καθώς και τα αποθεματικά που θα αποδεσμευθούν αργότερα λόγω της σταδιακής  μείωσης και, εν συνεχεία, της αναστολής των χρηματοοικονομικών δρστηριοτήτων που τα δικαιολογούν,  να διατεθούν υπέρ ενός μηχανισμού χρηματοδότησης (π.χ. ενός ιδρύματος) υπό μορφή που θα καθοριστεί  αργότερα. Η Ευρωπαϊκή Επιτροπή θα συμμετέχει δεόντως στη διαχείριση του μηχανισμού αυτού και στη  χρήση των εν λόγω κεφαλαίων» (σημείο 2.9.5 του υπομνήματος). Η συμβουλευτική Επιτροπή με το εν λόγω  ψήφισμά της αναφερόταν πρωτίστως στη συνέχιση της δοκιμασμένης τεχνικής και κοινωνικής έρευνας, η  οποία δεν θίγεται επαρκώς στη συνθήκη ΕΟΚ. Σε ό,τι αφορά τις κοινωνικές πτυχές της συνθήκης, απαιτείται να διασαφηνιστούν ορισμένα  συγκεκριμένα σημεία, η ανάπτυξη των οποίων κινείται πέραν των γενικού χαρακτήρα σκέψεων που  διατυπώθηκαν μέχρι σήμερα χωρίς όμως να εντάσσεται σε κάποιο διαφορετικό πλαίσιο. Ι.  Κοινωνικά μέτρα στο πλαίσιο του άρθρου 56 της συνθήκης ΕΚΑΧ Ιδιαίτερη πρακτική σημασία εξακολουθούν να έχουν τα κατά το άρθρο 56 παράγραφος 2 μέτρα.  Προβλέπονται εν προκειμένω κοινωνικά μέτρα σε περίπτωση ουσιωδών μεταβολών των όρων διαθέσεως στις  βιομηχανίες άνθρακα ή χάλυβα οι οποίες δεν συνδέονται άμεσα με τη δημιουργία της κοινής αγοράς και  οι οποίες υποχρεώνουν τις επιχειρήσεις να αναστείλουν, να περιορίσουν ή να μεταβάλουν τις  δραστηριότητές τους κατά τρόπο οριστικό. Για τα ακόλουθα μέτρα είναι δυνατόν να χορηγηθεί μη  επιστρεπτέα ενίσχυση: α) καταβολή αποζημιώσεων μέχρι την επαναπρόσληψη ή την πρόωρη συνταξιοδότηση των εργαζομένων 7 β) εξασφάλιση της πληρωμής των εργαζομένων σε περίπτωση προσωρινής θέσεως σε αργία λόγω αλλαγής των  δραστηριοτήτων 7 γ) συμμετοχή στις δαπάνες επανεγκαταστάσεως των εργαζομένων 7 δ) επαγγελματική επανεκπαίδευση των εργαζομένων που αλλάζουν απασχόληση. Η Επιτροπή εξαρτά τη χορήγηση παρόμοιων μη επιστρεπτέων ενισχύσεων από την καταβολή ειδικής  συνεισφοράς, τουλάχιστον ίσης προς το ποσό της εν λόγω ενισχύσεως, εκ μέρους του ενδιαφερόμενου  κράτους κράτους μέλους. ΙΙ.  Εμβέλεια και αποτελεσματικότητα των ενισχύσεων επαναπροσαρμογής Η Συμβουλευτική Επιτροπή υπογραμμίζει ότι στο έγγραφο εργασίας της Ευρωπαϊκής Επιτροπής για το  μέλλον της συνθήκης ΕΚΑΧ [SEC(91) 407 τελικό της 15ης Μαρτίου 1991], το οποίο αποτελεί  προπαρασκευαστικό έγγραφο ενόψει απόφασης για το μέλλον της ΕΚΑΧ, συγκρίνονται τα κοινωνικά αυτά  μέτρα στο πλαίσιο της συνθήκης ΕΚΑΧ με τα κοινωνικά μέτρα στο πλαίσιο της συνθήκης ΕΟΚ. Εν  προκειμένω προκύπτει ότι: - η ΕΚΑΧ έχει αποκομίσει πολύτιμες τομεακές εμπειρίες και ότι η αποτελεσματικότητα των εν λόγω  μέτρων έχει αποδειχθεί επανειλημμένα, - η κοινή ευθύνη των επιχειρήσεων και των κρατών μελών όσον αφορά τη χρηματοδότηση των εν λόγω  μέτρων αποτελεί ένδειξη αλληλεγγύης μεταξύ δημόσιου και ιδιωτικού τομέα. Η Συμβουλευτική Επιτροπή επισημαίνει ότι οι ενισχύσεις επαναπροσαρμογής του άρθρου 56 αποτελούν  τομεακό εργαλείο το οποίο είναι αδιάσπαστα συνδεδεμένο με τη βιομηχανική πολιτική της ΕΚΑΧ. Η  κεντρική ιδέα που διέπει τα μέτρα αυτά είναι ότι τα απαραίτητα μέτρα αναπροσαρμογής, τα οποία  συνεπάγονται θετικές διαρθρωτικές αλλαγές για τη βιομηχανία, πρέπει να μην έχουν κοινωνικό κόστος  όσον αφορά τους εργαζομένους. Η Συμβουλευτική Επιτροπή υπενθυμίζει ότι από το 1980 μέχρι σήμερα χρηματοδοτήθηκαν μέτρα, δυνάμει  του άρθρου 56, τα οποία αφορούσαν 900  000 περίπου εργαζομένους στους τομείς άνθρακα και χάλυβα 7  στόχος των μέτρων αυτών ήταν η διαφύλαξη θέσεων εργασίας ή η άμβλυνση, έστω, των κοινωνικών  συνεπειών από την απώλεια θέσεων εργασίας. Ιδιαίτερη σημασία, εν προκειμένω, είχαν τα μέτρα του  άρθρου 56 παράγραφος 2 στοιχείο β) 7 αντίθετα, τα μέτρα δυνάμει του άρθρου 56 παράγραφος 1 στοιχείο  γ), τα οποία είχαν θεσπιστεί για την περίπτωση απώλειας θέσεων εργασίας λόγω νέων τεχνικών μεθόδων  ή νέων μέσων παραγωγής, εφαρμόστηκαν για πρώτη φορά το 1989, η δε σημασία τους εσχάτως είναι  φθίνουσα. Για τα μέτρα ΕΚΑΧ προβλέπεται ανώτατο όριο ανά τομέα και ανά κράτος μέλος. Το ανώτατο αυτό όριο  είναι μέσος όρος: τα επιμέρους μέτρα δύνανται να αποκλίνουν από αυτό. Κατ' αυτόν τον τρόπο, κατέστη  δυνατόν να επιδειχθεί ευελιξία και αποτελεσματικότητα σε σχέση με τις ιδιαιτερότητες των διαφόρων  επιμέρους προβλημάτων. Συγχρόνως, κάθε κράτος μέλος μπόρεσε να επιλέξει ξεχωριστή στρατηγική για  την αντιμετώπιση των κοινωνικών συνεπειών της διαρθρωτικής αναπροσαρμογής, εντός όμως  εναρμονισμένου πλαισίου. Οι ενισχύσεις επαναπροσαρμογής ΕΚΑΧ για τους τομείς άνθρακα και χάλυβα διατήρησαν τη μεγάλη σημασία  τους και κατά τα τελευταία έτη. Η πρόωρη συνταξιοδότηση εξακολουθεί να αποτελεί αποτελεσματικό και  κοινωνικώς αποδεκτό μέτρο, διότι κατ' αυτόν τον τρόπο οι πιο ηλικιωμένοι εργαζόμενοι αφήνουν  ελεύθερες θέσεις εργασίας για νεώτερους στην ηλικία εργαζομένους. Η μεταβολή της ηλικιακής  πυραμίδας των εργαζομένων στα ανθρακωρυχεία και στη χαλυβουργία κατέστησε πάντως απαραίτητη τη  μετατόπιση του κέντρου βάρους των επιμέρους μέτρων. Για το λόγο αυτό πολλά κράτη μέλη κατά τα  τελευταία έτη έλαβαν σημαντικά μέτρα για την προώθηση της επαγγελματικής κατάρτισης και της  επανένταξης στην αγορά εργασίας. ΙΙΙ.  Οι εξελίξεις μέχρι το 2002 Η προοδευτική μείωση των εισφορών και η πλήρης κατάργησή τους μετά το 1998 θα περιορίσει δραστικά  τα έσοδα του προϋπολογισμού ΕΚΑΧ. Στο πλαίσιο αυτό, της μείωσης δηλαδή των διαθέσιμων πόρων, η  Επιτροπή έχει ανακοινώσει την πρόθεσή της να δώσει απόλυτη προτεραιότητα στη χρηματοδότηση των  κοινωνικών μέτρων. Η Συμβουλευτική Επιτροπή ΕΚΑΧ: - καλεί συνεπώς την Επιτροπή να της διαβιβάζει σε τακτικά διαστήματα ακριβή στοιχεία σχετικά με τις  ετήσιες αναλήψεις δαπανών για κοινωνικά μέτρα μέχρι το 2002, - αναμένει από την Επιτροπή να εξακολουθήσει να διαβουλεύεται έγκαιρα με τη Συμβουλευτική Επιτροπή  πριν την κατάρτιση του επιχειρησιακού προϋπολογισμού και να συνεκτιμά δεόντως τις συστάσεις της  Συμβουλευτικής Επιτροπής, - υπενθυμίζει την επιθυμία που εξέφρασε στο υπόμνημα της 28ης Ιουνίου 1995 (σημείο 2.9.2), σύμφωνα  με την οποία «ο επιχειρησιακός προϋπολογισμός της ΕΚΑΧ θα πρέπει να προβλέπει έως τη λήξη ισχύος  της συνθήκης, το 2002, κατάλληλα μέσα για τη χρηματοδότηση των ενδεδειγμένων κοινωνικών μέτρων [.   .  .], καθώς και για την υποστήριξη της τεχνικής και κοινωνικής έρευνας [.  .  .]», - αναμένει συνεπώς από την Ευρωπαϊκή Επιτροπή να επιδείξει την κατάλληλη ευελιξία κατά την  κατάρτιση του ετήσιου προϋπολογισμού, ούτως ώστε να ληφθεί πλήρως υπόψη η ανάγκη χρηματοδότησης των  ενισχύσεων επαναπροσαρμογής, - εκφράζει την απογοήτευσή της για το γεγονός ότι σε δύο συγκεκριμένες περιπτώσεις - ενισχύσεις για  την επαγγελματική επανεκπαίδευση και κατασκευή λαϊκών κατοικιών - ανεστάλη η εφαρμογή των μέτρων  ΕΚΑΧ, χωρίς να έχει προβλεφθεί ανάληψη των σχετικών δαπανών από τον γενικό προϋπολογισμό. Το  αντιπαραγωγικό phasing-out των κοινωνικών αυτών μέτρων κρούει τον κώδωνα του κινδύνου. Πρέπει  επειγόντως να αναληφθούν πρωτοβουλίες. Στο προαναφερθέν έγγραφο SEC(91) 407 τελικό, η Ευρωπαϊκή Επιτροπή διαπιστώνει ότι οι εμπειρίες της  ΕΚΑΧ στον τομέα των συνοδευτικών κοινωνικών μέτρων παρουσιάζουν χρησιμότητα για την τομεακή  κοινοτική πολιτική και την πολιτική ενίσχυσης της οικονομικής και κοινωνικής συνοχής. Η πρόθεση  όμως που εκδηλώθηκε την εποχή εκείνη, να εξεταστεί δηλαδή ποιες διατάξεις θα περιληφθούν και με  ποιον τρόπο στη διαδικασία phasing-in, δεν έχει ακόμη υλοποιηθεί. Στο σημείο αυτό επιβάλλεται η αναφορά στο ίδρυμα Paul Finet, το οποίο συστήθηκε με απόφαση της τότε  Ανώτατης Αρχής στις 22 Ιουνίου 1965 μετά από αλλεπάλληλα σοβαρά ατυχήματα σε ορυχεία. Στόχος του  ιδρύματος είναι η παροχή υποτροφιών στα ορφανά παιδιά εργαζομένων που υπέκυψαν σε εργατικά  ατυχήματα ή επαγγελματικές ασθένειες λόγω απασχόλησης στον τομέα άνθρακα και χάλυβα. Πρέπει να  διασφαλιστεί η συνέχιση των εργασιών του εν λόγω ιδρύματος. IV.  Σκέψεις για την περίοδο μετά το 2002 Η Συμβουλευτική Επιτροπή ΕΚΑΧ εκφράζει την ικανοποίησή της για: - τις προσπάθειες που καταβάλλουν τα ευρωπαϊκά θεσμικά όργανα προς εξεύρεση απαντήσεων στα  κοινωνικά προβλήματα της εποχής μας, - τις προτάσεις σχετικά με τους στόχους της πολιτικής απασχόλησης που περιλαμβάνονται στη Λευκή  Βίβλο της Επιτροπής με τίτλο «Ανάπτυξη, ανταγωνιστικότητα, απασχόληση - Οι προκλήσεις και η  αντιμετώπισή τους για τη μετάβαση στον 21ο αιώνα»  (1), - την πρόταση της Ευρωπαϊκής Επιτροπής σχετικά με το σύμφωνο εμπιστοσύνης για την απασχόληση. Ως εκ τούτου, η Συμβουλευτική Επιτροπή συνιστά τη συνεκτίμηση της τομεακής φιλοσοφίας των μέτρων  επαναπροσαρμογής ΕΚΑΧ, για την αποτελεσματικότητα και το θετικό αντίκτυπο των οποίων στο κοινωνικό  κλίμα των περιφερειών στις οποίες είναι εγκατεστημένες επιχειρήσεις άνθρακα και χάλυβα δεν χωρεί  αμφιβολία, κατά την εκπόνηση κοινοτικής στρατηγικής υπέρ της απασχόλησης. Τα εν λόγω μέτρα δεν θα έπρεπε να γενικευθούν, θα μπορούσαν όμως να εφαρμοστούν - μόνο κατά το  μεταβατικό διάστημα προσαρμογής - στην περίπτωση των βιομηχανιών εκείνων οι οποίες αντιμετωπίζουν  παρόμοια προβλήματα προσαρμογής με αυτά που αντιμετωπίζει η βιομηχανία άνθρακα και χάλυβα. Ανάλογα  με την κάθε περίπτωση, θα ήταν χρήσιμο να υπάρξει οικονομική συμβολή εκ μέρους των ενδιαφερομένων  επιχειρήσεων. Συνεπώς, η Συμβουλευτική Επιτροπή αναμένει από την Ευρωπαϊκή Επιτροπή να της αναθέσει, το ταχύτερον  δυνατόν, την εξεύρεση συγκεκριμένων προτάσεων σχετικά με τη συνέχιση των κοινωνικών μέτρων. Οι  προτάσεις αυτές πρέπει να αποσκοπούν, μεταξύ άλλων: - στη συμπερίληψη των κοινωνικών μέτρων ΕΚΑΧ στην κοινοτική νομοθεσία, καθόσον τα μέτρα αυτά έχουν  δοκιμαστεί στην πράξη, η δε σημασία τους αναγνωρίζεται και από την ίδια την Ευρωπαϊκή Επιτροπή, - στην πρόβλεψη επαρκών κονδυλίων για τα κοινωνικά μέτρα που θα θεσπιστούν με βάση το μοντέλο ΕΚΑΧ  και θα επιβαρύνουν το γενικό προϋπολογισμό, - στην προσθήκη τομεακής διάστασης, ενόψει της αναθεώρησης των διαρθρωτικών ταμείων την 31η  Δεκεμβρίου 1999, τόσο για τις βιομηχανίες άνθρακα και χάλυβα όσο και για όλες τις βιομηχανίες που  αντιμετωπίζουν παρόμοια προβλήματα προσαρμογής 7 - στη συνέχιση των δραστηριοτήτων του ιδρύματος Paul Finet, - στη συνέχιση εφαρμογής, με τον ενδεδειγμένο τρόπο, του προγράμματος κατασκευής λαϊκών κατοικιών  και στην ταυτόχρονη βελτίωση των κοινωνικοπολιτιστικών συνθηκών για τους δικαιούχους των λαϊκών  κατοικιών. Η Συμβουλευτική Επιτροπή είναι πεπεισμένη ότι τα εν λόγω μέτρα δύνανται να αποτελέσουν τμήμα  ευρωπαϊκής στρατηγικής για την επίλυση των κοινωνικών προβλημάτων στις χώρες της Ευρωπαϊκής  Κοινότητας και ταυτόχρονα μοντέλο αναδιάρθρωσης των χωρών της κεντρικής και ανατολικής Ευρώπης που  επιθυμούν να προσχωρήσουν στην Ευρωπαϊκή Ένωση.(1) ΕΕ αριθ. C 206 της 11. 8. 1995, σ. 7.  (2) ΕΕ αριθ. C 329 της 7. 12. 1995.  (3) PE 214.031/τελικό.  (1) Δελτίο των Ευρωπαϊκών Κοινοτήτων, συμπλήρωμα 6/93.